Cuneiform Tablet OIP 27 5
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na na-bi₄-{d}en-LÍL qí-bi-ma um-ma e-na-a-šùr-ma a-na 5 u₄-me a-na za-al-pá a-lá-ak a-ma áš-lá-kam áš-ta-áp-ra-ku-um a-ma-kam a-lá-ni lu 15 SÌLA lu 10 SÌLA lu 5 SÌLA lu 3 SÌLA a-šar i-ba-ší-ú le-qé-ma šé-bi₄-lam ú URUDU lu 10 ma-na lu 5 ma-na šé-bi₄-lam 2 e-tù-dí kà-áb-ru-tí šé-bi₄-lam ší-ra-am lá i-šu a-šu-mì a-wi-lí ḫa-pì-ri ša ú-ta-ru-nim ša ša-lá-aḫ-šu-wa ša i-na ki-šé-er-ší-im wa-áš-bu-ni áš-pu-ra-ku-um a-ma-kam pí-i ru-ba-tí ú GAL sí-mì-il₅-tim ší-ta-al-ma šu-ma ru-ba-tum ú GAL sí-mì-il₅-tim ú-ta-ru-šu-nu šu-up-ra-ma šu-ma lá ú-ta-ru-šu-nu a-wi-lí šu-nu-tí pu-ṭù-ur mì-ma ip-ṭí-ri-šu-nu ša É.GAL-lúm e-ri-šu-kà-ni i-na na-áš-pè-er-tí-kà ú-dí-a-ma lu-šé-bi₄-lá-ku-um ú a-wi-lí šu-nu-tí qá-at-kà li-iṣ-ba-at mì-ma na-pá-al-tám ša É.GAL-lúm a-šu-mì a-wi-lí šu-nu-tí e-pu-lu-kà i-na na-áš-pè-er-tí-kà ú-dí-a-am a-wi-lu ip-ṭí-ri ma-dí-iš i-šu-ú áš-lá-kam ar-ḫi-iš ṭù-ur-dam šu-lu-um a-ḫi-kà a-šar wa-áš-bu-ni šu-up-ra